Aukstā zupa
Aukstā zupa (lietuviešu: šaltibarščiai, baltkrievu: халаднік, krievu: холодник/свекольник, poļu: chłodnik litewski) ir aukstā dārzeņu zupa, ko gatavo no bietēm, skābpiena produktiem (rūgušpiena, skābā krējuma vai kefīra), gurķiem, vārītām olām un garšaugiem (lokiem, dillēm un/vai pētersīļiem). Dažkārt aukstajai zupai pievieno arī desu. Aukstā zupa ir Latvijas iedzīvotāju iecienītākā vasaras zupa. Lietuvieši auksto zupu tradicionāli pasniedz ar vārītiem vai ceptiem kartupeļiem. Tā rakstveida avotos pirmoreiz pieminēta pirms vairāk nekā 300 gadiem kā lietuviešu iecienītākā zupa, ko tolaik gatavoja arī Lietuvas dižkunigaitijas muižniecība, pievienojot vēžu astes, medījumu gaļu vai zivis. Lietuviešu aukstā zupa 2024. gadā kulinārijas portāla Tasteatlas lasītāju balsojumā atzīta par garšīgāko auksto zupu pasaulē, bet latviešu aukstā zupa ieņēma 8. vietu.